Аҧснытәи аделегациеи Венесуелатәи Ареспублика аинвестициақәеи адәныҟатәи ахәаахәҭреи рминистри реиҧылара мҩаҧысит
Аҟәа. Хәажәкыра 7. Аҧсныпресс. Аҧсны Аҳәынҭқарра адәныҟатәи аусқәа рминистр Даур Ақаҩба наҧхгара зиҭо аделегациа Боливариантәи Ареспублика Венесуела ахь аусуратә ҭаара аҳәаақәа ирҭагӡаны Венесуелатәи Ареспублика аинвестициақәеи адәныҟатәи ахәаахәҭреи рминистр Хесус Фариа иҧылара мҩаҧысит.
Аиҧылараҿы аҩтәылак рыбжьара аекономикатә усеицура азҵаарақәеи азҧхьагәаҭарақәеи ирылацәажәеит. Иазҧхьагәаҭахаз ауснагӡатәқәа ҩымш ирылагӡаны ирылагараны иҟоу аусуратә гәыҧ аҧҵаразы аиқәшаҳаҭра бжьаҵан.
Аҧснытәи аделегациа Боливариантәи Ареспублика Венесуела аҿы иҟоу Урыстәылатәи Афедерациа Ацҳаражәҳәаҩ Владимир Заемски иҧылара мҩаҧыргеит.
Иара убас, аҭаара иалагӡаны Боливариантәи Ауниверситет аректор Марианн Хэнсон еиҧыларагьы мҩаҧысит.